১৯৭৫-এর ১৫ আগস্ট সৈয়দ নজরুল ইসলাম ছিলেন দেশের উপরাষ্ট্রপতি; কিন্তু তখন নেতৃত্ব চলে গিয়েছিল তার হাত থেকে খন্দকার মোশতাকের হাতে- যেটা আমার কাছে মনে হয়েছিল খুবই স্বাভাবিক। তখন যদি তিনি সাহস করে নিজেকে দেশের প্রেসিডেন্ট ঘোষণা করতেন এবং সেনা বাহিনীকে ডাকতেন, তবে দেশের ইতিহাস নিশ্চয়ই ভিন্ন রূপ নিত; কিন্তু সেটা করতে পারেননি। এখন বলা হচ্ছে, জিয়া সামরিক বাহিনীকে উত্থানে উদ্বুদ্ধ করেছিলেন; কিন্তু শাফায়াত জামিলের কথা সত্য হলে বলতে হবে, জিয়া চেয়েছিলেন সৈয়দ নজরুল ইসলামের নির্দেশ মানতে। প্রধান সেনাপতি সফিউল্লাহ এক সাক্ষাৎকারে বলেছেন, জিয়া সামরিক অভ্যুত্থানের কথা জানতেন না। তিনি এই সামরিক অভ্যুত্থানের কথা প্রথম জানতে পারেন তার কাছ থেকে এবং জিয়া প্রায় সারা দিন তার পাশেই ছিলেন। শেখ মুজিব নিহত হওয়ার প্রথম সংবাদ পরিবেশন করে আধাসরকারি মার্কিন বেতারকেন্দ্র ভয়েস অব আমেরিকা (VOA) বাংলাদেশ সময় ভোর সাড়ে পাঁচটা নাগাদ। এত আগে ভয়েস অব আমেরিকা কী করে মুজিব হত্যার খবর পেতে পেরেছিল, সেটা হয়ে আছে প্রশ্নেরই বিষয়। অনেকে মনে করেন, শেখ মুজিব হত্যার সাথে ছিল মার্কিন যুক্তরাষ্ট্রের সাহায্য-সহযোগিতা। এ সম্পর্কে বলার মতো কোনো সুস্পষ্ট প্রমাণ এখনো আমাদের হাতে নেই।”